次韻陸承之歲暮述懷
作者：陳深
朝代：宋

paragraphs: 茝鷄晨先鳴，絡緯夜虛織。
物情固有殊，亦各競時急。
遥遥丘中士，荆扉晝常閉。
賦詩悲徂年，開卷懷往昔。
廓然一言得，不願千金易。
大江流湯湯，白日如過翼。
虛堂拂朱絃，再鼓三嘆息。
西山遺清風，潁水有奇迹。
勖哉望前修，猛志庶可及。
自當葆天和，政不慕人益。